open-index/open-wikipedia-markdown huggingface dataset:
Mitiaro

**Mitiaro** er en av de sørlige øyene i øygruppen Cookøyene.

Sammen med Mauke og Atiu utgjør disse tre øyene øygruppen *Ngaputoru* (eller Nga-pu-toru – De tre røtter). Dette er den fjerde største øya i øygruppen med 6,4 km på det bredeste. Som mange av de andre øyene, særlig i den sørlige gruppen, er den omringet av fossiliserte koraller, opptil 9 meter høye. Midten av øya er flatt og ganske myrlendt, med to ferskvannsinnsjøer der det bl.a. svømmer en ål som kalles «itiki», en lokal delikatesse. Det er få strender her, men vannet er krystallklart, noe som gjør det godt egnet til dykking og snorkling. 

Gjennom historien har innbyggerne her, i likhet med innbyggerne på Mauke vært forfulgt og undertrykt av de krigerske innbyggerne fra Atiu. Man kan fortsatt besøke den festningen de bygde for å forsvare seg for inntrengere, «Te Pare». Innbyggerne på øya, ca. 400 i tallet, er kjent for å være litt sky, men vennlige. De bor i en besetning vest på øya, men det er strengt tatt 4 landsbyer, «Auta», «Mangarei» «Takaue» og «Arai». Øya er fruktbar, men ikke så fruktbar som naboøyene, så befolkningen her er ikke så rike som disse. 

Air Rarotonga flyr til Mitiaro 3 dager i uka, og det finnes 2 gjestehus her.
Matt LeBlanc

**Matthew Steven LeBlanc** (født 1967) er en amerikansk skuespiller mest kjent for rollen som Joey Tribbiani i TV-seriene *[[Venner for livet]]* der han spilte Joey.

Han vokste opp i noe stusslige kår sammen med moren sin. I tenårene var han veldig opptatt av kjøretøy og hadde et brennende ønske om å bli profesjonell. Slik gikk det ikke og han flyttet til New York, hvor han prøvde seg som modell. Han kom også med i noen TV-reklamer i 1987 bla. for merker som Levi's, Coca-Cola og Heinz ketchup. I New York tok han teater-timer og flyttet til Los Angeles hvor han fikk en rolle i serien TV 101 i 1988 til 1989 for en sesong. Siden fikk han noen flere roller før han fikk rollen som Joey i *[[Venner for livet]]*.

Etter dette fikk han hovedrollen i spinnoff-serien *[[Joey]]* fra 2004 til 2006. Serien ble for øvrig en flopp, og ble nedlagt etter bare 2 sesonger. Samme år ble han skilt fra kona Melissa McKnight etter å ha innledet et forhold til medspilleren sin i Joey, Andrea Anders. De var et par fra 2006 til 2015. LeBlanc har en datter Marina, født i 2004 sammen med McKnight.

Han har hatt filmroller i Anything to Survive (1990). Lookin' Italian (1994), Ed (1996), Lost in Space (1998), Charlie's Angels (2000), og All the Queen's Men (2001).

I 2011 er han med i den britisk-amerikanske serien *[[Episodes]]*, en rolle han vant Golden Globe 2012 for.

Fra 2016 til 2018 var han programleder i det britiske bilprogrammet *[[Top Gear]]*.

## Referanser


## Eksterne lenker
*
Presidentvalget i Kroatia 2005

Første runde i **presidentvalget i [[Kroatia]]** ble avholdt søndag 2. januar 2005. Sittende president siden 2000, og favoritt til å vinne valget, Stjepan Mesić, fikk 49&nbsp;% av stemmene. Siden det kreves over 50&nbsp;% for å vinne valget, ble det holdt en ny valgrunde 16. januar 2005 som Mesić vant klart. Etter at 99&nbsp;% av stemmene var talt opp, hadde Mesić fått 66&nbsp;% av stemmene, mens den kvinnelige utfordreren Jadranka Kosor fra det konservative regjeringspartiet Kroatias Demokratiske Union (HDZ) hadde fått 34&nbsp;%.

Presidentvalget er det fjerde siden Kroatia ble uavhengig fra Jugoslavia i 1991.
Helseforetak

Et **helseforetak** (**HF**) er en norsk statlig virksomhet som eies av et regionalt helseforetak. Helseforetak yter spesialisthelsetjenester, forskning, undervisning og andre tjenester som står i naturlig sammenheng med dette. Virksomheten til helseforetak reguleres av helseforetaksloven av 2001.

Et helseforetak er et eget rettssubjekt med egen handlingsevne, rettslig og økonomisk, og med arbeidsgiveransvar for sine ansatte. På mange måter ligner helseforetakene på aksjeselskaper, med den vesentlige forskjell at staten hefter ubegrenset for foretakets forpliktelser. Helseforetakene kan således ikke gå konkurs.

Hvert helseforetak ledes av et styre og en administrerende direktør oppnevnt av styret i det regionale helseforetaket. Det er de regionale helseforetakene som selv fastsetter hvordan de ønsker å fordele tjenesteytelsen mellom sine underliggende helseforetak. Organiseringen av disse og arbeidsdelingen mellom dem kan derfor endres på kort tid.

Et helseforetak kan bestå av flere sykehus og andre institusjoner, men hver av disse representerer ikke egen virksomhet etter helseforetaksloven.

## Nåværende helseforetak
Ved statens overtagelse av spesialisthelsetjenestene i 2002 var det 47 helseforetak i Norge. Pr. 1. januar 2022 var dette redusert til 32 helseforetak:

## Forskning
Helseforetakene brukte i 2012 ca. 2,8 mrd kroner til forskning, inkludert ekstern finansiering og beregnet kostnad for bruk av infrastruktur. Nordisk institutt for studier av innovasjon, forskning og utdanning (NIFU) har ansvaret for kartlegging av ressursbruk til forskning og utvikling på vegne av Helse- og omsorgsdepartementet. NIFU lager annethvet år også oversikter over all ressursbruk til medisinsk og helsefaglig forskning i Norge (uansett sektor) og for bioteknologisk forskning spesielt.

Helseforetakene hadde bidratt på 3 414 vitenskapelige artikler og oversiktsartikler publisert i 2012. Oversikt over disse artiklene finnes i CRISTIN, det felles nasjonale systemet for registrering av forskningsresultater.

## Se også
* Regionalt helseforetak

## Referanser


## Eksterne lenker
* Helse- og omsorgsdepartementet Oversikt over landets helseforetak
Trippelalliansen (1717)

**Trippelalliansen av [[1717]]** var en avtale mellom England, Frankrike og De forente Nederlandene. Østerrike sluttet seg til alliansen i 1718, slik at det ble en kvadrupelallianse. Avtalen hadde som formål å sørge for at Spania ikke fikk utvikle seg til å bli en supermakt i Europa, og forsøke å tvinge Spania til å overholde bestemmelsene i freden i Utrecht av 1713.

Avtalen ble inngått den 4. januar 1717 i Haag.

## Eksterne lenker
* Avtaleteksten
Stjepan Mesić

**Stjepan Mesić** (også *Stipe Mesić*, født 1934) er en kroatisk advokat som var landets president fra februar 2000 til 2010. Han tok over da den tidligere presidenten, Franjo Tuđman, døde i desember 1999.

Han var medlem av Kroatias Demokratiske Union (HDZ) fra 1990 til 1994, og var blant annet president i parlamentet fra 1992 til 1994. I 1994 brøt han og flere andre medlemmer med HDZ og stiftet sitt eget parti, Kroatias Uavhengige Demokrater (HND). Grunnen var at han var sterkt uenig med blant annet den politikken landet førte mot Bosnia-Hercegovina. Senere meldte flere av HNDs medlemmer seg inn i Kroatias Folkeparti (HNS).

Mesic var også president i Jugoslavia i en kort periode fra 30. juni 1991 til 6. desember 1991. Totalt hadde Jugoslavia fjorten presidenter mellom Josip Broz Titos død i 1980 og oppløsningen i 1992.

## Referanser
British Open

**British Open** kan vise til:

*The Open Championship &ndash; et åpent mesterskap i golf.
*En tennisturnering kjent som Wimbledon.
*British Open &ndash; en snookerturnering
*British Open Brass Band Championships &ndash; musikkonkurranse for brassband.
Jadranka Kosor

**Jadranka Kosor** (født 1. juli 1953 i Pakrac, Kroatia) er en kroatisk politiker og journalist. I 1995 ble hun som medlem i Kroatias Demokratiske Union (HDZ) medlem av det det kroatiske parlamentet, hvor hun etter hvert også ble visepresident. Da Ivo Sanader ga seg som statsminister 6. juli 2009 ble hun Kroatias statsminister. Kosor ble 23. desember 2011 avløst av sosialdemokraten Zoran Milanović.

HDZ nominerte henne som partiets kandidat for presidentvalget i 2005.

## Referanser
Wimbledon

**Wimbledon** kan vise til:

* Wimbledon (London), et område i London
*Wimbledon-turneringen i tennis.
* Milton Keynes Dons FC, en engelsk fotballklubb (inntil 2004 kjent som Wimbledon FC).
*AFC Wimbledon, en engelsk fotballklubb 
*Wimbledon stasjon, en jernbanestasjon i London
Wimbledon (London)

**Wimbledon** er et område i bydelen Merton sørvest i London. Det er lokalisert 11,4&nbsp;km sørvest for sentrum av London ved markeringspunktet Charing Cross. Det ligger sør for Wandsworth, nordøst for New Malden, nordvest for Mitcham, vest for Streatham og nord for Sutton.

Området er mest kjent for tennisturneringen Wimbledon Championships og for fotballklubben Wimbledon FC, som i 2003 flyttet fra London til Milton Keynes og året etter skiftet navn til Milton Keynes Dons FC. I dag er den mest kjente klubben i Wimbledon AFC Wimbledon, som ble grunnlagt av Wimbledon FCs fans.

Wat Buddhapadipa, det første buddhistiske tempel som ble bygd i Storbritannia og det eneste thai-buddhistiske tempel i Europa, ligger i Wimbledon.

I Wimbledon ligger også Den norske skolen i London.

## Historie
Wimbledon har vært bosatt siden minst jernalderen da en bygdeborg ved Wimbledon Common, et stort åpent grøntområde i dagens Wimbledon, er antatt bygget, den nest største i London-området. Konturene av bygdeborgen, populært kalt for «Caesar’s Camp», dekker et område på rundt 11 acre og er datert til rundt 200-tallet f.Kr. (lenge før Julius Cæsars invasjon av Britannia).

Den opprinnelige kjernen til Wimbledon var på toppen av åsen i nærheten av Wimbledon Common, et område som nå lokalt kalles for «landsbyen». Landsbyen ble referert til som *Wimbedounyng* i et charter signert av kong Edgar den fredsommelige i 967. Stedsnavnet Wimbledon har betydningen «Wynnmans høyde/ås» og hvor det siste elementet, *-don*, er avledet fra det keltiske ordet *dun*, «høyde, borg». Wynmann var en lokal landeier. Stedsnavnet er vist på kart fra 1786 over London som *Wimbleton*, og den nåværende stavingen synes å ha blitt fastlagt tidlig på 1800-tallet, den siste i en lang rekke av varianter.

På den tiden da *[[Domesday Book]]* ble sammenstilt, i tiden rundt 1087, var Wimbledon en del av herregodset Mortlake og ble av den grunn ikke nedtegnet i eget navn. Eierskapet til godset Wimbledon skiftet eier mange ganger i historiens løp. Godset ble eid av kirken fram til 1398 da Thomas Arundel, erkebiskop av Canterbury, kom på kant med kong Rikard II og ble landsforvist. Eiendom ble konfiskert og ble krongods.

## Referanser


## Litteratur
* Bartlett, William A. (1865): ''History of Antiquities of the Parish of Wimbledon'', Simpkin, Marshall, & co., 
* Brown, John W. (1991): *Lysons's History of Wimbledon*, Local History Reprints, ISBN 1-85699-021-4
* Milward, Richard (1989): *Historic Wimbledon, Caesar's Camp to Centre Court*, The Windrush Press and Fielders of Wimbledon, ISBN 0-900075-16-3
* Milward, Richard (1989): *New Short History of Wimbledon*, Wimbledon Society

## Eksterne lenker

*Lokale myndigheters nettsted
*Love Wimbleton
*wimbledon-village.com Wimbleton Village
* Den norske skolen i London
Grotbreahesten

**Grotbreahesten** er et fjell i Lom kommune i Innlandet fylke. Det har en høyde på  meter over havet. Fjellet ligger like nord for Glittertinden, delvis omkranset av Grotbrean.

## Se også
* Liste over fjell i Skandinavia

## Fotnoter



## Referanser
Merton (distrikt)

**Merton** er en bydel i det sørvestlige Stor-London. 

Den ble opprettet i 1965 ved at distriktene Mitcham, Wimbledon og Merton and Morden i Surrey ble slått sammen, og har navn etter en liten landsby i midten av bydelen.

## Steder i Merton

* Bushey Mead
* Colliers Wood, Copse Hill, Cottenham Park
* Lower Morden
* Merton Park, Mitcham, Morden, Morden Park, Motspur Park
* Raynes Park
* South Wimbledon, Summerstown
* West Barnes, Wimbledon, Wimbledon Park

## Eksterne lenker
*
Helse Bergen

**Helse Bergen HF** er det juridiske navnet på foretaket, mens Haukeland universitetssjukehus er navnet som blir brukt i daglige. Helse Bergen HF/ Haukeland universitetssjukehus er et statlig foretak. 

## Tallfakta

Haukeland universitetssjukehus har ca 14.000 ansatte fordelt på 205 yrkesgrupper. 

I 2024 har sykehuset et driftsbudsjett på ca 16 milliarder kroner.   

I 2023 hadde sykehuset om lag 1 000 000 pasientmøter.  

30.000 operasjoner ble utført ved sykehuset i 2023, og det ble gjort 12,5 millioner laboratorieanalyser samme år. 

## Oppgaver

Haukeland universitetssjukehus har fire primære ansvarsområder: Pasientbehandling, forskning, utdanning av helsepersonell og opplæring av pasienter og pårørende. 

I tillegg til pasientbehandling, drives det en utstrakt undervisning og forskningsvirksomhet ved sykehuset. Om lag to tusen studenter tar hvert år deler av sin utdanning ved sykehuset. 

Haukeland universitetssjukehus har et utstrakt forskningsmiljø og en rekke kompetansesentre og spesialfunksjoner både på nasjonalt og regionalt plan. Det innebærer at sykehusets spesialister gir råd til leger i hele landet, tar imot pasienter med spesielle tilstander fra hele landet, og underviser ved universitetene og på etterutdanningskurs for leger. Sykehuset har landsfunksjon for behandling av blant annet brannskader. 

I tillegg har sykehuset en rekke regionale og nasjonale kompetanse- og behandlingstjenester, i tillegg til en rekke registre.  

Haukeland har ansvar for spesialisthelsetjenesten i Bergen og nabokommuner i Midthordland, Nordhordland, Voss og deler av Hardanger. 

## Organisering

Norge er delt i fire helseregioner. I hver av dem har et regionalt helseforetak ansvar for at befolkningen får tilbud om spesialisthelsetjenester. Staten eier de regionale helseforetakene. Helse Bergen HF er ett av flere lokale helseforetak på Vestlandet som eies av det regionale foretaket Helse Vest RHF.   

Organisasjonskart (helse-bergen.no)  

## Referanser


## Eksterne lenker
* 
*
Dørstokkmil

**Dørstokkmil**, oftere brukt i bestemt form **dørstokkmila**, er et uttrykk for avstanden det kan føles å gå før en er ute av huset, altså over dørstokken, når motivasjonen mangler. Uttrykket assosieres med manglende tiltak eller nøling.

Begrepet brukes også mer generelt om hvor vanskelig det kan være å komme i gang med noe og er i slik forstand knyttet til uttrykket «godt begynt er halvt fullendt».

En annen betydning av begrepet er situasjonen som ofte oppstår når noen er på besøk og er i ferd med å gå igjen, men likevel blir stående og prate i døråpningen eller på trappa.

Popgruppen Tre Små Kinesere ga i 1996 ut albumet *Tro, Håp Og Kjærlighet* hvor en av sangene heter «Dørstokkmila».
Joey (TV-serie)

***Joey*** er en amerikansk TV-serie med Matt LeBlanc i hovedrollen. Serien ble tatt av TV-skjermen midt i 2. sesong, og de siste episodene ble aldri sendt i USA, men ble vist på norske TV-skjermer. Serien var lite populær. Den sprang ut av *[[Venner for livet]]*.
 
Serien følger Joey Tribbiani til Los Angeles etter at han har forlatt vennene i New York. Han håper på å få litt fart på skuespillerkarrieren sin. Agenten Bobbie (Jennifer Coolidge) skaffer ham to mulige oppdrag. Dessverre velger han feil oppdrag, og serien blir kansellert. Den andre serien derimot blir en knallsuksess. Han treffer også søsteren Gina (Drea De Matteo) og nevøen Michael (Paulo Costanzo). Joey skaffer seg en leilighet, og Michael, som ønsker seg litt privatliv fra moren, flytter inn sammen med ham. Joey stifter også bekjentskap med vaktmesteren, Alex (Andrea Anders).

## Rolleliste
* Joey Tribbiani … Matt LeBlanc
* Gina Tribbiani … Drea de Matteo
* Michael Tribbiani … Paulo Costanzo
* Alexis Garrett … Andrea Anders
* Roberta Morganstern … Jennifer Coolidge

## Referanser


## Eksterne lenker
*
Helse Vest

**Helse Vest RHF**  er et av den norske stats fire regionale helseforetak (RHF). Helse Vest har det overordnede ansvaret for de spesialisthelsetjenesten i Rogaland og Vestland. Inger Cathrine Bryne er administrerende direktør fra 2020 etter Herlof Nilssen som ledet Helse Vest fra etableringen i 2001. 

Budsjettet for regionen for 2008 var på ca. 16,7&nbsp;milliarder. 

Helse Vest har samlet all IKT virksomhet i det heleide datterselskapet Helse Vest IKT AS. 

## Underliggende foretak
Helse Vest eier fem helseforetak, fire som driver sykehus, institusjoner og ambulansetjeneste samt et helseforetak som driver sykehusapotekene i hele regionen. Det er helseforetakene som har arbeidsgiveransvar for de omtrent 25&nbsp;000 medarbeiderne i regionen. Foretakene eier omtrent 45 offentlige sykehus og institusjoner. I tillegg har Helse Vest avtale med flere private ideelle institusjoner samt private sykehus og privatpraktiserende spesialister.

### Liste over de fem helseforetakene i regionen
*Helse Bergen
*Helse Fonna
*Helse Førde
*Helse Stavanger
*Sjukehusapoteka Vest

### Eierinteresser i andre typer foretak
*Helse Vest IKT:100&nbsp;%
*Helseforetakenes Innkjøpsservice AS: 20&nbsp;%
*Helseforetakenes Nasjonale Luftambulansetjeneste: 20&nbsp;%
*Helsetjenestens driftsorganisasjon for nødnett: 25&nbsp;%
*Nasjonal IKT: 25&nbsp;% (Nedlagt)
*Sykehusbygg: 25&nbsp;%

### Private ideelle institusjoner
Flere private ideelle institusjoner har avtale med Helse Vest om å yte helsetjenester. Tjenestene inngår i det det totale helsetilbudet for regionene, og de private institusjonene driver et utstrakt samarbeid med helseforetaket i det aktuelle området. Virksomheten strekker seg ofte langt tilbake i tid, til før det offentlige helsevesenet var etablert. Haraldsplass Diakonale Sykehus ble eksempelvis stiftet i 1918. De ulike institusjonene driver innen vidt forskjellige områder, de fleste innen psykiatrien, Haraldsplass er et somatisk lokal sykehus og Haugesund Sanitetsforenings Revmatismesykehus er et spesialistsykehus som diagnostiserer og behandler pasienter fra hele regionen. 

*Haraldsplass diakonale sykehus 
*NKS Olaviken alderspsykiatriske sykehus
*Hospitalet Betanien
*Solli Distriktspsykiatriske Senter
*Voss Distriktspsykiatriske Senter (NKS Bjørkeli)
*Haugesund Sanitetsforenings Revmatismesykehus
*Jæren Distriktspsykiatriske Senter

## Ledere

### Administrerende direktører
*2001–2020: Herlof Nilssen
*2020–: Inger Cathrine Bryne

### Styreledere

* ?–: Agnes Landstad

## Referanser


## Eksterne lenker
Helse Vest RHF
Johan F. L. Dreier

**Johan Fredrik Leonard Dreier** (1775–1833) var en av Norges ledende prospekttegnere og portrettister på starten av 1800-tallet.

Dreier jobbet i grenselandet mellom det å være kunstner og det å være håndverker. Mye – eller det meste av det han malte eller tegnet, var bestillingsverk fra folk som ville ha malt gårdene sine, familien sin eller båtene sine. Stilen i hans arbeider kan virke litt naivistisk, men det er også mye i arbeidene som peker fram mot den nasjonalromantiske perioden som kommer senere. Storheter som I.C. Dahl gikk i lære hos Dreier.

I tillegg til å være kjent for sine prospekter, spesielt av Trondheim og Bergen, er også Dreier kjent som å være den som tegnet ned de norske bondedraktene tidlig på 1800-tallet. Mye av dette arbeidet la grunnlaget for framveksten og interessen for bunader senere på 1800-tallet.

Dreier ble født i Trondheim i 1775 av foreldrene Tørris Haftorsen Dreier og Karen Benjaminsdatter Blostrup. Det var meningen at han skulle følge i sin fars fotspor og bli malermester, men slik ble det ikke. Allerede som ung begynte han å tegne, og det finnes flere bevarte tegninger fra hans hånd, bl.a. et portrett av familien Weybye fra 1789.

I år 1800 flyttet han til Bergen. Der bodde han først hos familien Smith, og de hadde en tjenestejente som var like gammel som Dreier – Cecelia Maria Andersdatter. De fikk en gutt, Johan Fredrik, i 1804, men det er ingenting som tyder på at de noen gang giftet seg. Johan jr. døde allerede i 1820, og han var da listet som «uekte barn» i kirkeboka.

Dreier giftet seg senere med Karen Christine Frechenelle i 1808, og fikk datteren Karen Helchina Dreier i 1811. Hun giftet seg med Adolph Lausen Hansen i 1833. Disse fikk igjen en datter, som var kilde da Einar Lexow skrev sin bok *Johan F. L. Dreier's norske folkedragter* i 1913.

Det var ikke veldig lukrativt å livnære seg som maler i Bergen på denne tiden, og Dreier merket mot slutten av livet spesielt stor konkurranse fra nye trykketeknikker. Noen av Dreiers bilder ble stukket i kobber og trykt opp uten at han fikk noe for det, og derfor finnes det mange kobberstikk som egentlig er Dreiers bilder, men som ikke bærer hans navn.

Dreiers arbeider finnes i museer over hele Europa. Norsk Folkemuseum har mange av arbeidene hans.

## Referanser


## Eksterne lenker
* 
* Bilder hos Norsk Folkemuseum
* Bilder hos riksarkivet
* Biografi i Salmonsens konversationsleksikon
Humboldtmuseet

**Museum für Naturkunde**, bedre kjent som **Humboldtmuseet**, etter naturforskeren Alexander von Humboldt, er det første nasjonale museum i verden, med en massiv samling av mer enn 25 millioner zoologiske, paleontologiske og mineralogiske objekter og mer enn ti tusen originale artseksemplarer (spesimen). Det er bl.a. kjent for to spektakulære utstillinger, den største oppreiste dinosaur i verden, og det best bevarte eksemplar av den første kjente fuglen, *[[Archaeopteryx]]*.

Museet er inndelt i institutter for paleontologi, mineralogi og zoologi. Det er underlagt Humboldt-Universität zu Berlin, som ble etablert i 1810, men deler av museets samlinger går tilbake til det prøyssiske akademi i 1700.

Den paleontologiske avdelingen ble grunnlagt i 1857. I 1886 begynte arbeidene med en ny bygning, som ble åpnet i Invalidenstrasse 43 i 1889.

## Eksterne lenker
*
Ron Clarke

**Ronald William «Ron» Clarke** (født 21. februar 1937 i Melbourne, død 17. juni 2015 på Gold Coast) var en australsk friidrettsutøver. Han var en av de mest kjente mellom- og langdistanseløperne på 1960-tallet. Han huskes først og fremst for at han satte 17 verdensrekorder, men også for at han aldri vant noen gullmedalje i De olympiske leker. Han fikk en bronsemedalje på 10&nbsp;000 meter i OL i Tokyo i 1964.

I 1956, mens Clarke fremdeles var en lovende junior, ble han utvalgt til å tenne den olympiske ild under åpningsseremonien til De olympiske sommerlekene i Melbourne.

14. juli 1965 satte Ron Clarke en utrolig verdensrekord på 10&nbsp;000 meter på Bislett stadion. Han løp på 27.39,4, en forbedring av sin egen verdensrekord med 34,8 sekunder. Han ble dermed den første i verden som løp distansen under 28 minutter.

Han var borgermester i Gold Coast i Queensland.

Clarke ble i 2013 utnevnt til offiser av Order of Australia.

## Referanser


## Se også
* Liste over personer som har tent den olympiske ild
## Eksterne lenker
* 
* 
*
Ägyptisches Museum Berlin

**Ägyptisches Museum** (egentlig *Ägyptisches Museum und Papyrussammlung*) i Neues Museum i bydelen Mitte i Berlin inneholder en av verdens mest betydelige samlinger av egyptisk høykultur.

Museet går tilbake til den egyptiske avdelingen av de kongelige prøyssiske kunstsamlinger, grunnlagt av kong Fredrik Vilhelm III av Preussen på anbefaling av Alexander von Humboldt i 1828. Den egyptiske avdelingens første leder var
Giuseppe Passalacqua, en kjøpmann fra Trieste, og museet holdt opprinnelig til i Schloss Monbijou.

En stor ekspedisjon ledet av Karl Richard Lepsius i 1842–1845 brakte mange objekter til Berlin, og i 1850 fikk det egyptiske museet sin egen bygning på Museumsinsel (*Museumsøya*), det nåværende Neues Museum. Et av museets mest berømte objekter er bysten av dronning Nefertiti.

Under den kalde krigen var museets objekter delt. De objektene som befant seg i den østlige delen av Berlin ble delvis stilt ut i Bodemuseum. Det egyptiske museet som institusjon befant seg i Vest-Berlin, og fra 1967 til 2005 holdt det til i en bygning ved Charlottenburg-slottet. Etter gjenforeningen ble samlingene også gjenforent, og museet flyttet i 2005 inn i Altes Museum på Museumsinsel. Dets opprinnelige bygning, Neues Museum, har deretter blitt restaurert, og fra 2009 er det egyptiske museet tilbake på sin gamle plass.

## Eksterne lenker
* 
* Neues Museum Berlin (ty)
*  Society for the Promotion of the Egyptian Museum Berlin
* Flickr – Photos taken in the Egyptian Museum
Virginia Apgar

**Virginia Apgar** (født 7. juni 1909 i Westfield i New Jersey, død 7. august 1974 i New York City) var en amerikansk lege (anestesiolog). Hun utviklet et skåringssystem vedrørende den fysiske tilstanden til nyfødte barn. Dette skåringssystemet er oppkalt etter henne, og kjennes nå som Apgar-score.

I 1995 ble hun innvotert i National Women's Hall of Fame.

## Referanser


## Eksterne lenker
*
Empire State Building

**Empire State Building** er en skyskraper som ligger langs Fifth Avenue, mellom 33. og 34. gate på Manhattan, New York. Bygningen har 102 etasjer og er 381 meter høy (443 meter, inkludert antennen). Bygningen stod ferdig i 1931, og hadde den gang en prislapp på 45 millioner dollar. Skyskraperens navn kommer fra «Empire State», som er et kallenavn til delstaten New York.

Bygningen var den første bygningen på over 100 etasjer. Den har  vinduer og 73 heiser. Den var rangert som verdens høyeste bygning gjennom 39 år, frem til det første av to tårn i World Trade Center (417 meter, eller 521 meter med antennen) lenger sør på Manhattan stod ferdig i 1972. Skyskraperen er oppført i karakteristisk Art deco-stil, og låner sitt navn fra et kallenavn til staten New York: The Empire State. Byggeprosessen ble blant annet dokumentert av fotografen Lewis Hine.

Toppetasjene er lyssatt i ulike farger hver kveld, for å markere ulike hendelser i byen. I flere måneder etter 11. september 2001 lyste bygningen i rødt, hvitt og blått &ndash; fargene i det amerikanske flagget. Empire State building har også en spesiell plass i filmverdenen, hvor den er kjent som kulisse, bl.a. i filmen *[[King Kong]]*.

Hvert år finner Empire State-løpet sted. Løpet går opp trappene fra bakkenivå til et utkikksrom 380 meter over bakken.
Empire State Building blir truffet av lynet ca. gjennomsnittlig 26 ganger per. år.

## Se også
Liste over skyskrapere

## Eksterne lenker
*
Ragnhild

**Ragnhild** er et kvinnennavn med opprinnelse i det norrøne navnet *Ragnhildr*, i vanlig bruk fra 800-tallet. Navnet er kjent skrevet i runer som  (*rahniltr*), eller (*raknhiltr*). Navnet er sammensatt av *Ragn-*, «råd», «avgjørelse» og *-hildr*, «strid». En variant av denne tolkningen er *Ragn-*(fra regin, rogn), «høyere makter», «guder», og *-hildr*, «stridsmøy».

I Norge er Ragnhilds navnedag 17. mai, i Sverige er Ragnhilds navnedag 15. juli

## Utbredelse
*Ragnhildr* var et vanlig kvinnenavn på Island og antakelig også i Norge i vikingtiden. Det er 3 forskjellige personer med navnet nevnt i Landnåmabok.
*Ragnhildr* er kjent brukt i fem forskjellige runeinnskrifter fra vikingtiden. 
*Ragnhild* var et vanlig kvinnenavn i Norge i middelalderen. Over 110  forskjellige personer med navnet er nevnt i Regesta Norvegica.
*Ragnildt* og *Rannill* var vanlige kvinnenavn i Norge på 1500-tallet. Det er 7 personer med disse navnene nevnt i Norske Lensrekneskapsbøker 1548-1567. Andre skrivemåter for navnet var blant annet *Ragnille*, *Ragnyld*, *Ragnild*, *Ragnill*, *Rangnill* og *Ragnilde*, selv om noen av disse også kan ha referert til mannsnavnet *[[Ragnvald]]*.
*Ragnhild* var blant de ti mest brukte kvinnenavnene i Norge på 1600-tallet. Navnet ble gjerne skrevet *Ragnil* eller *Ragnild* på 1700-tallet.

*Ragnhild* ble spesielt populært i Norge i 1930-årene etter at daværende kronprins Olav og kronprinsesse Märtha ga sin førstefødte navnet Ragnhild Alexandra (født 9. juni 1930). I 1931 var Ragnhild det nest mest populære navnet å gi nyfødte jenter, og navnet forble på topp ti-listen til og med 1934. Deretter sank navnets popularitet kraftig, og i dag er det kun 40-50 jenter som hvert år får navnet Ragnhild.

*Ragnhild* er i dag et vanlig navn i Norge, særlig blant eldre kvinner. 

|}

## Andre varianter av navnet
Den skotske formen av Ragnhild er *Raghnaid*, mens den irske versjonen er *Raghnailt*.

## Kjente personer med navnet

Personene i listen er ordnet kronologisk etter fødselsår.
* Ragnhild Jølsen (1875–1908), norsk forfatter 
* Ragnhild Keyser (1889–1943), norsk bildekunster
* Ragnhild Marie Hatton (1913–1995), norsk-engelsk historiker
* Ragnhild Hveger (f. 1920), dansk svømmer
* Ragnhild, fru Lorentzen (f. 1930), norsk prinsesse
* Ragnhild Mikkelsen (f. 1931), norsk skøyteløper
* Ragnhild Nilstun (f. 1943), norsk forfatter og dramatiker
* Ragnhild Berstad (f. 1956), norsk komponist
* Ragnhild Furebotten (f. 1979), norsk folkemusiker og komponist
* Ragnhild Aamodt (f. 1980), norsk håndballspiller
* Ragnhild Scamell, dansk-britisk forfatter
* Ragnhild Haga (f. 1991), norsk langrennsløper
* Ragnhild Mowinckel (f. 1992), norsk alpinist

## Annen bruk av navnet
* *[[Ragnhild (roman)]]* av Olav Duun, andre bind i Medmenneske-trilogien
* MS «Prinsesse Ragnhild», norsk cruiseskip

## Referanser


## Eksterne lenker

* Statistisk sentralbyrå: Navnestatistikk
* Behindthename.com
*
Kensington and Chelsea

**Kensington and Chelsea** (eg. **The Royal Borough of Kensington and Chelsea**) er en bydel i vestre del av det indre London. Den ble opprettet i 1965 ved at bydelene Kensington og Chelsea ble slått sammen. På grunn av at flere kongelige residenser ligger innenfor bydelen kalles den en «Royal Borough», mens andre bydeler kalles «London Borough».

Med en befolkningstetthet på over 13&nbsp;000 pr. km² er bydelen den tettest befolkede administrative enhet i Storbritannia.

## Steder i bydelen

* Brompton
* Chelsea
* Earls Court
* Holland Park
* Kensington
* North Kensington
* Notting Hill
* South Kensington
* West Brompton

## Eksterne lenker
* 
* Royal Kensington and Chelsea Borough Council
Messingblåseinstrument

Et **messingblåseinstrument** er et blåseinstrument hvor lyden produseres ved at man blåser inn i en røråpning, som oftest gjennom et munnstykke, og lar leppene vibrere. Leppene får da luftsøylen i røret til å svinge, og dette frembringer lyd. Forskjellige toner kan lages ved å trykke ned ventiler, dra og skyve en sleide for å endre lengden på luftsøylen, eller ved å stramme og slappe av i leppene for å spille forskjellige naturtoner. Man stemmer et messingblåseinstrument ved å dra ut en bevegelig del av instrumentet som kalles stemmebøyle – lyden blir mørkere – eller skyve inn – lyden blir lysere. Munnstykket, såvel som instrumentet, er som regel av metall; nesten alltid messing, derav navnet. Det finnes dog blant annet glasstrompeter, og messingblåseinstrumenter kan i prinsippet lages i alle materialer. Serpentene ble for eksempel laget i tre.

## Kategorisering

Messingblåseinstrumentene deles inn i to hovedgrupper etter hva slags form røret har:
* **[[Konisk]]** rør er et rør som blir stadig videre gjennom hele instrumentet (i praksis den delen av røret som befinner seg etter ventilseksjonen). Dette gir en rund klang og lysere tone enn lengden på røret skulle tilsi.

** Saxhorn
*** Kornett (opprinnelig saxhorn soprano eller saxhorn contralto)
*** Flygelhorn (uenighet om dette regnes som saxhorn, i så fall saxhorn contralto)
*** Althorn (opprinnelig saxhorn tenor)
*** Baryton (opprinnelig saxhorn baryton)
*** Eufonium (opprinnelig saxhorn basse)
*** Tuba (opprinnelig saxhorn contrebasse)
** Valthorn
** Wagnertuba
** Sousafon
** Helikon
** Ofikleide
** Serpent

* **Sylindrisk** rør er et rør som ikke vider seg ut før klokkestykket. Dette gir en skarpere klang og en dypere tone i forhold til lengden på røret.
** Trompet
** Trombone
** Cimbasso

### Hornbostel-Sachs
Ifølge Hornbostel-Sachs klassifiseringssystem for musikkinstrumenter befinner messinginstrumentene seg i hovedkategorien aerofoner og underkategori kromatiske trompeter (423.2). Videre er instrumentene inndelt etter om de spilles med klaffer (423.21) en sleide (423.22) eller ventiler (423.23).

## Se også
* Liste over musikkinstrumenter
Schloss Charlottenburg

**Schloss Charlottenburg** (*Schloß Charlottenburg*) er et slott i bydelen Charlottenburg i Berlin.

Slottet ble bygget i italiensk barokkstil mellom 1695 og 1699 av arkitekten Arnold Nering på oppdrag fra Sophie Charlotte, kurfyrst Fredrik IIIs hustru. Etter kroningen av Fredrik til prøyssisk konge og Sophie Charlotte til dronning i Königsberg i 1701, ble Charlottenburg, som opprinnelig hadde vært anlagt som sommersted, utviklet til et praktfullt anlegg av arkitekten Eosander von Göthe. Etter dronningens død i 1705 fikk slottet navnet Charlottenburg. Mellom 1709 og 1712 fulgte en videre utbygging, hvor bl.a. den markante slottskuppelen og orangeriet oppstod.

Etter Fredrik Is død i 1713 førte slottet en skyggetilværelse under etterfølgeren Fredrik Wilhelm I. Men da Fredrik den store kom til makten i 1740, lot han slottet utvide under ledelse av arkitekten Georg Wenzeslaus von Knobelsdorff. Bl.a. ble den østlige «nye fløyen» bygget. Senere konsentrerte Fredrik seg imidlertid mest om sitt slott Sanssouci i Potsdam, ferdigstilt 1747.

I sin endelige form ble slottet ferdigstilt under Fredrik Wilhelm II, med det vestlige tilbygget som rommer slottsteater og det lille orangeriet, oppført av Carl Gotthard Langhans.

## Slottspark

Slottsparken ble anlagt på slutten av 1600-tallet av Simeon Godeau som fransk barokkhave. På slutten av 1700-tallet ble den delvis omdannet til engelsk landskapspark. I slottsparken befinner seg bl.a. tehuset «Belvedere» bygget av Langhans i 1786, den nynapolitanske villaen «Neue Pavillon», bygget 1824, og mausoleet for dronning Louise, bygget 1810.

Slottet er idag museum. I det tidligere slottsteatret har Museum für Vor- und Frühgeschichte lokaler, og i det lille orangeriet ligger en restaurant. Slottsparken er også åpen for publikum.

## Referanser


## Eksterne lenker
*
Sirene (magasin)

:*Alternative betydninger: Se [[Sirene]]

***Sirene*** var et norsk magasin som tok mål av seg til å være et [[Feminisme|feministisk]] alternativ til [[ukeblad]]ene. Magasinet utkom månedlig i perioden [[1973]]&ndash;[[1983|83]], og hadde på sin høyde et opplag på 25&nbsp;000. Fram til [[1977]] ble Sirene utgitt av forlaget [[Cappelen]].
 
Om Sirene er det blitt sagt at det ikke var et ukeblad for feministiske [[kvinne]]r, men et feministisk ukeblad for kvinner. Magasinets motto var:

<blockquote>
«*Vi er klar over at ikke alle kvinner føler seg undertrykt, men vi vet at de er det. Ingen føler seg undertrykt før de har en drøm, en visjon om noe bedre.''»


Med sitt ukebladlignende format, store opplag og ikke minst ved at det ble distribuert gjennom de vanlige salgskanalene for ukepressen &ndash; noe som var svært uvanlig på syttitallet, lenge før «særinteressebladenes» tid &ndash; oppnådde magasinet stor innflytelse hos målgruppen.

## Eksterne lenker
* Sirene. Eit feministisk alternativ til vekeblada 
* Feminisme i ukebladform, artikkel hos Norgeshistorie.no
Pesto

**Pesto** er en italiensk saus. Den er kjent, i ulike former, siden romertiden, og kommer fra Liguria, Italia.

En av de vanligste variantene, den genovesiske pestoen, består av basilikum, hvitløk, pinjekjerner, olivenolje og like deler av ostene parmesan og pecorino. En annen vanlig variant har persille eller basilikum som hovedingrediens. Sausen brukes mye til brød og pasta.

## Referanser


## Eksterne lenker
* Oppskrift på pesto med soltørkede tomater og valnøtter
Dorking

:*For hønserasen, se [[dorking (hønserase)]].*

**Dorking** er en markedsby i Surrey, England, omkring 34&nbsp;km sør for London. Den ligger i dalen Pipp Brook mellom naturområdene North Downs og Greensand Ridge. Byen startet som et hvilested langs Stane Street, den romerske veien mellom London og Chichester. Byen er generelt langt mindre modernisert enn omkringliggende steder. I henhold til folketellingen i 2011 har byen en befolkning på 17 098 innbyggere.

## Beskrivelse
Dorking er innenfor Londons pendlerbelte og har tre jernbanestasjoner. I 1911 ble den beskrevet som «bortimot fullstendig område for bolighus og jordbruk, med en del kalkverk basert på kritt, men ikke så omfattende som de i nabosognene, en liten mursteinsprodusent, vannmøller (korn) ved Pixham Mill, og tømmer og sagmøller.»

Rett nord for byen renner elven Mole gjennom en dal med bratte sider i North Downs. På venstre bredd ligger Denbies vingård, som er den største vingården i Storbritannia. På høyre bredd ligger Box Hill, som eies av National Trust. Den er definert som et sted av spesiell vitenskapelig interesse på grunn av de mange sjeldne typene orkidéer som vokser der. Lenger nord ligger Norbury Park, og i denne parken finner man Druids Grove, en eikelung med eldgamle trær, noen mer enn 1000 år gamle. Lord Nelson skal ha tilbrakt sin siste natt på land før slaget ved Trafalgar på Burford Bridge Hotel ved elven.

Sør for byen ligger Leith Hill, som også eies av National Trust og er det høyeste punktet i det sørlige England. Området rundt Leith Hill, som også inkluderer Holmbury Hill, Pitch Hill og deler av North Downs kalles The Surrey Hills. Det er i ferd med å bli det mest populære stedet i det sørlige England for terrengsykling.

I leirjord sør for byen ble det funnet en til da ukjent type dinosaur, *Baronyx walkeri*. Den levde av fisk, noe som kunne fastslås ettersom dens siste måltid lå fossilisert mellom ribbena. Skjelettet er utstilt på Naturhistorisk museum i London.

I april hvert år holdes Leith Hill musikkfestival, som er en korfestival. Den ble startet av den engelske komponisten Ralph Vaughan Williams.

Det mest kjente bysbarnet er antagelig skuespilleren Laurence Olivier.

*Slaget ved Dorking* er ikke et historisk slag, men en novelle om et fiktivt slag skrevet av militæroffiseren George Tomkyns Chesney (1830–1895) i 1871. Novellen beskrev en invasjon av Storbritannia av et tyskspråklig land og utløste en litterær sjanger som siden ble karakterisert som invasjonslitteratur.

## Vennskapsbyer
Dorking har følgende vennskapsbyer:

*  Gouvieux, Frankrike (siden 1997)

Siden 2007 har det vært forhandlinger om vennskap med den tyske byen Güglingen.

## Referanser


## Litteratur
* Nairn, Ian; Pevsner, Nikolaus ([1962] 1971): *The Buildings of England: Surrey*, 2. oppl., Harmondsworth: Penguin Books. ISBN 0-300-09675-5.
* Tanner, Andy, red. (September 2007): ''Dorking DNA - Healthcheck Report''  (PDF), Dorking needs action

## Eksterne lenker
* 
* Mole Valley District Council
*
David Schwimmer

**David Lawrence Schwimmer** (født 1966) er en amerikansk skuespiller og filmregissør. Han ble født i New York i en jødisk familie med foreldre som var advokater, men vokste opp i Los Angeles etter at han flyttet dit som toåring. Det var en lærer på skolen hvor han gikk som overtalte han til å ta et kurs i teater og drama. Inspirert av erfaringene fra kurset, kom han inn på Northwestern University hvor han fikk en bachelorgrad i drama i 1988. Hans mest kjente rolle er Ross Geller i TV-serien *[[Venner for livet]]*.

## Filmografi
* *Crossing the Bridge* – 1992
* *Twenty Bucks* – 1993
* *The Pallbearer* – 1996
* *Breast Men* – 1997
* *Apt Pupil* – 1998
* *Since You've Been Gone* – 1998
* *[[Six Days Seven Nights]]* – 1998
* *Kissing A Fool* – 1998
* *It's The Rage* – 2000
* *Picking Up The Pieces* – 2000
* *Hotel* – 2001
* *Uprising* – 2001
* *[[Madagaskar_(film)|Madagaskar]] (stemme)* – 2005
* *Duane Hopwood* – 2005
* *[[Big Nothing]]* – 2006
* *[[Madagaskar 2]] (stemme)* – 2008

## Referanser


## Eksterne lenker
* 
*
Ganglion (cyste)

En **ganglion** er en cyste som ofte opptrer på eller rundt ledd og sener i hånden (av og til i foten). Størrelsen på cysten kan variere over tid, og de blir ofte mer inflammerte hvis de irriteres. Som regel opptrer de rundt håndleddet og på fingrene.

Grunnen til at ganglioner formes er ikke kjent. De opptrer oftere hos eldre og hos kvinner.

Ganglioner er normalt ikke regnet for å være farlige, men de kan føre til ubehag og begrense bevegelighet. Ofte forsvinner de over tid, så ved små, uproblematiske cyster er behandling unødvendig. Dersom en ganglion skaper problemer kan den fjernes ved væskeaspirasjon eller ved kirurgi. Aspirasjon er den enkleste metoden, men i 50% av tilfellene utvikles det nye cyster. Etter kirurgi er tilbakefallsraten på kun 5-10%. Kirurgisk fjerning av ganglioner er en enkel og som regel komplikasjonsfri operasjon.
Jimmy Connors

**James Scott Connors** (født 1952) er en berømt amerikansk tennisspiller.  

Han ble født i East St. Louis, Illinois og vokste opp i nabobyen Belleville, Illinois. 

Allerede som tenåring var han høyt på rankinglistene. Han ble kjent for sitt forhold til den kvinnelige tennisstjernen Chris Evert. Connors spilte alltid aggressivt, og gav aldri fra seg et poeng uten kamp. Denne innstillingen gjenspeilet seg også i høylytte konfrontasjoner med dommere, turneringsfunksjonærer og andre spillere.

I fem år på rad var Connors rangert som nummer 1 i verden, mellom 1974 og 1978. Han vant US Open fem ganger. Han var den første toppspilleren som tok i bruk en metallracket (Wilson T-2000), og sammen med Björn Borg og Chris Evert gjorde han tohånds backhand til en del av tennisspillet.

Han vant singleturneringen i Wimbledon i 1974 og 1982. Etter sin første Wimbledon-seier nektet han å motta den symbolske minnemedaljen. Men med tiden modnet Connors og ble etter hvert en publikumsfavoritt. Etter sin andre seier i Wimbledon aksepterte Connors å bli tildelt medaljen, noe som skaffet ham flere britiske fans. Connors spilte totalt 6 Wimbledon-finaler.

## Grand Slam-titler
*  **[[Australian Open]]:**
** Single menn – 1974 (han besieret Phil Dent med 7-6, 6-4, 4-6, 6-3 i finalen)
*  **[[Wimbledon (tennis)|Wimbledon]]:** 
** Double menn – 1973 (sammen med Ilie Năstase)
** Single menn – 1974 (han besieret Ken Rosewall med 6-1, 6-1, 6-4 i finalen)
** Single menn – 1982 (han besieret John McEnroe med 3-6, 6-3, 6-7, 7-6, 6-4 i finalen)
*  **[[US Open (tennis)|US Open]]:** 
** Single menn – 1974 (han beseiret Ken Rosewall med 6-1, 6-0, 6-1 i finalen)
** Double menn – 1975 (sammen med Ilie Năstase)
** Single menn – 1976 (han beseiret Björn Borg med 6-4, 3-6, 7-6, 6-4  i finalen)
** Single menn – 1976 (han beseiret Björn Borg med 6-4, 6-2, 6-2 i finalen)
** Single menn – 1982 (han beseiret Ivan Lendl med 6-3, 6-2, 4-6, 6-4 i finalen)
** Single menn – 1983 (han beseiret Ivan Lendl med 6-3, 6-7, 7-5, 6-0 i finalen)

## Referanser


## Eksterne lenker
*
Andre Agassi

**Andre Kirk Agassi** (født 29. april 1970 i Las Vegas) er en armensk-amerikansk tennisspiller. Han har (per 2004) spilt inn over 25 millioner amerikanske dollar i premiepenger.

Agassi ble født og vokste opp i Las Vegas, og bor der når han ikke turnerer. Faren, etnisk armener, Emmanuel «Mike» Agassi, bokset for Iran i OL i 1948 og 1952 før han utvandret til USA. Da han fikk amerikansk statsborgerskap, forkortet han armenske navnet **Agassian** til **Agassi**.

Agassi var tidligere gift med skuespilleren Brooke Shields, og er i dag gift med den tidligere tennisstjernen Steffi Graf. De har to barn sammen.

Agassi has vunnet åtte Grand Slam-titler i single:

:Wimbledon 1992
:US Open 1994, 1999
:Australian Open 1995, 2000, 2001, 2003
:French Open 1999

Agassi er en av sju spillere som har vunnet samtlige Grand Slam-turneringer i løpet av karrieren (de andre er Don Budge, Roy Emerson, Rod Laver, Fred Perry, Roger Federer og Rafael Nadal). Han vant også OL-gull i herresingle i Atlanta i 1996. Agassi har representert USA i Davis Cup flere ganger, med en statistikk på 30-5.

## OL-medaljer
* 1996  Atlanta -  **Gull** tennis, single menn  USA 
## Grand Slam-titler
*  **[[Wimbledon (tennis)|Wimbledon]]:**
** Single menn: 1992 (han beseiret Goran Ivanišević med  6-7, 6-4, 6-4, 1-6, 6-4 i finalen)
*  **[[US Open (tennis)|US Open]]:**
** Single menn: 1994 (han beseiret Michael Stich med  6-1, 7-6, 7-5 i finalen)
** Single menn: 1999 (han beseiret Todd Martin med  6-4, 6-7, 6-7, 6-3, 6-2 i finalen)
*  **[[Australian Open]]:**     
** Single menn: 1995 (han beseiret Pete Sampras med  4-6, 6-1, 7-6, 6-4 i finalen)
** Single menn: 2000 (han beseiret Jevgenij Kafelnikov med  3-6, 6-3, 6-2, 6-4 i finalen)
** Single menn: 2001 (han beseiret Arnaud Clement med  6-4, 6-2, 6-2 i finalen)
** Single menn: 2003 (han beseiret Rainer Schüttler med  6-2, 6-2, 6-1 i finalen)
*  **[[French Open]]:**
** Single menn: 1999 (han beseiret Andrej Medvedev med 1-6, 2-6, 6-4, 6-3, 6-4 i finalen)

## Referanser


## Eksterne lenker
* 
* 
* 
* 
* 
*  Andre Agassi Foundation
Mole (Surrey)

**Mole** er en elv og er en bielv til Themsen i det sørlige England. Mole har sitt utspring i West Sussex, nær London Gatwick lufthavn, og flyter nordvest gjennom Surrey for 80&nbsp;km til Themsen ved East Molesey, motsatt av Hampton Court Palace. Noen kilometer før utløpet deler elva seg i to løp. Den nordlige (og minste) løpet fortsetter som Mole, mens det sørlige løpet kalles Ember ved Molesey. De to løpene møtes igjen og renner deretter ut i Themsen ved East Molesey. Elven har gitt sitt navn til distrikter Mole Valley i Surrey. Elven krysser North Downs mellom Dorking og Leatherhead, hvor den har skåret seg dypt ned i en dal med bratte skråninger, kjent som Mole Gap, bestående av bergarten kritt. Mye av oppsamlingsområdet ligger på permeabilitetisk berg (inkludert Wealden Clay og London Clay), noe som innebærer at elvenivået svarer raskt på mye nedbør.

I løpet av andre halvdel av 1900-tallet var forurensningsnivåene i elven svært høy, men siden 1995 har vannkvaliteten blitt dramatisk forbedret og Mole kan nå skryte av å ha det største mangfoldet av fiskearter enn noen annen elv i England. Tolv steder av særlig vitenskapelig interesse har konkludert at habitatene i våtlandsområdene er lokalisert innenfor Moles catchmentområde og elvens strekning gjennom Leatherhead har blitt utsett som lokalt naturfredet område. Mole Gap utgjør et særskilt område for bevarelse og er gitt europeisk vitenskapelig betydning.

## Navnets opprinnelse
«Mole» betyr muldvarp på engelsk og populært har navnet sin årsak ved at elven flere steder mellom Dorking og Leatherhead renner under bakken. Under tørre somre tørker elven såpass inn at den også andre steder forsvinner fra overflaten, og bare renner som en bekk i steingrunnen under. Imidlertid er det ikke sannsynlig at navnet har oppstått fra dette. Oxfords ordbok for engelske stedsnavn (*Oxford Dictionary of English Place Names*) antyder isteden at navnet Mole enten kommer fra latinske *mola* («mølle») eller er en lingvistisk tilbakedannelse fra Molesey («Muls øy»). Domesday Book for 1086 lister tjue møller ved elven, og hvor Sidlow Mill var den eldste, datert tilbake til saksisk tid.

## Referanser


## Eksterne lenker
* 
* Environment Agency: River Mole information
* Groundwater quality
Ivan Lendl

**Ivan Lendl** (født 7. mars 1960) er en tidligere tennisspiller, i flere år verdens beste spiller. Han ble født i Ostrava i den tsjekkiske delen av Tsjekkoslovakia, og ble profesjonell spiller i 1978. Han toppet verdensrankingen for første gang i februar 1983, og mistet bare plasseringen i korte mellomrom til 1990. Han toppet rankingen i totalt 270 uker, og hadde dermed slått rekorden til Jimmy Connors. Denne rekorden ble senere slått av Pete Sampras.

Ivan Lendl vant 94 singletitler i løpet av karrieren, og kom til finalen i 19 Grand Slam-turneringer, blant annet åtte finaler på rad i US Open fra 1982 til 1989. Han vant US Open tre ganger (1985, 1986 og 1987), French Open tre ganger (1984, 1986 og 1987) og Australian Open to ganger(1989 og 1990). Han greide aldri å vinne Wimbledon-turneringen, og greide dermed ikke å fullføre en Grand Slam i løpet av karrieren.

Lendl vant Davis Cup med Tsjekkoslovakia i 1980, men fire år senere flyttet han til New York og sluttet å delta i Davis Cup-spill. I 1992 ble han amerikansk statsborger.

## Grand Slam-titler
*  **[[French Open]]:** 
** Single menn 1984 (han beseiret John McEnroe med 3-6, 2-6, 6-4, 7-5, 7-5 i finalen
** Single menn 1986 (han beseiret Mikael Pernfors med 7-6, 6-3, 6-4 i finalen)
** Single menn 1987 (han beseiret Mats Wilander med 7-5, 6-2, 3-6, 7-6 i finalen)
*  **[[US Open (tennis)|US Open]]:**
** Single menn 1985 (han beseiret John McEnroe med 7-6, 6-3, 6-4 i finalen)              
** Single menn 1986 (han beseiret Miloslav Mecir med 6-4, 6-2, 6-0 i finalen)
** Single menn 1987 (han beseiret Mats Wilander med 6-7, 6-0, 7-6, 6-4 i finalen)
*  **[[Australian Open]]:** 
** Single menn 1989 (han beseiret Miloslav Mecir med 6-2, 6-2, 6-2 i finalen)
** Single menn 1990 (han beseiret Stefan Edberg med 4-6, 7-6, 5-2 (gav opp) i finalen

## Referanser


## Eksterne lenker
*